Duisende rande se droogtehulp vir boereBale voer word vervoer en versprei onder boere in die Noordwes (Foto: Verskaf) Boere in die westelike dele van Noordwes wat gebuk gaan onder erge droogte, het die afgelope maande skenkings van sowat R100 000 in voer, hoendermis, mielie-oesreste en bone ontvang. Verskeie produsente van onder meer Lichtenburg, Hartbeesfontein, Skuinsdrif en Vermaas het elk vragte van sowat 52 bale voer geskenk wat sedert laat Augustus na Jakkalskop, Leniesdeel en Tosca in Noordwes vervoer en onder boere versprei is. NWK Logistics het die vervoer van die tien vragte behartig en NWK het die vervoerkoste gedra. Die laaste van tien vragte is verlede week vervoer en onder boere in Noordwes versprei. Naudé Pienaar, adjunk-hoofbestuurder van Agri NW, sê in ’n verklaring hulle is reeds sedert 2013 gemoeid met die verspreiding van droogtehulp. Dié twee landbou-organisasies het al voorheen hulp aan droogtegeteisterde gebiede in Noordwes verleen en het vanjaar nie geskroom om weer te help nie. Luidens ŉ verklaring het Agri NW en NWK sedert 2016 verskeie voerprojekte van stapel gestuur, waarvan die sogenaamde Koedoeskop-projek gewis die grootste was. Produsente in die Koedoeskop-omgewing in Limpopo het sowat 1 500 hektaar mielie-oesreste (750 vragte voer) beskikbaar gestel wat na Tosca en Vorstershoop in Noordwes geneem is. Johan Bezuidenhout, groepbestuurder van korporatiewe bemarking en kommunikasie by NWK, sê elke aksie wat sedert 2016 geloods is, is ŉ spanpoging en dat dit ŉ voorreg is om te kan gee in tye van nood. “Landbou is deel van ons DNS en sal altyd wees,” lui die verklaring. Volgens Pienaar is die boere van Noordwes en die res van die land Agri NW se grootste prioriteit en daarom sal hulle alles in hul vermoë doen om te help waar hulle kan. “Ons opregte dank aan NWK vir al hulle hulp en meelewing die afgelope jaar. Ons bedank ook elke skenker en medewerkers van organisasies soos Gift of the Givers, Save the Sheep Sutherland, Caring Daisies en Boere in Nood,” sê hy. Susan Goosen van die Jakkalskop-boerevereniging in Noordwes sê sulke skenkings laat hulle opnuut besef daar is nog mense wat omgee. “Daar is nie altyd ŉ stem om dankie te sê nie, maar die traan in die boer se oog beteken meer as woorde.” Wessel Wessels, sekretaris van Leniesdeel-boerevereniging in Noordwes, sê beeste in dié omgewing is só dankbaar vir die voer, dat hulle by die drade gaan staan as die trekker met die wa aangery kom. “Dis ŉ riem onder die hart dat, in moeilike tye soos hierdie, ons as gemeenskap hande kan vat en saamstaan,” sê Wessels. Wybrand Lambrecht van Hartbeesfontein, een van die produsente wat voer vir dié droogtegeteisterde gebiede in Noordwes geskenk het, sê hy móés die genade wat God aan hom bewys, met sy medemens deel. “Die boere moet weet hulle is nie alleen nie. Ons is saam in dié ding.”